Document ID: 32009D0865

ODLOČBA KOMISIJE
z dne 30. novembra 2009
o dovoljenju državam članicam za podaljšanje začasnih registracij novih aktivnih snovi metaflumizon in gama-cihalotrin
(notificirano pod dokumentarno številko C(2009) 9366)
(Besedilo velja za EGP)
(2009/865/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(1) Direktive,
ob upoštevanju naslednjega:
(1)
V skladu s členom 6(2) Direktive 91/414/EGS je Združeno kraljestvo marca 2005 prejelo zahtevek od družbe BASF Agro S.A.S, Francija, za vključitev aktivne snovi metaflumizon v Prilogo I k Direktivi 91/414/EGS. Z Odločbo Komisije 2006/517/ES (2) je bilo potrjeno, da je dokumentacija popolna ter da načeloma vsebuje zahtevane podatke in informacije iz prilog II in III k navedeni direktivi.
(2)
Avgusta 2001 je Združeno kraljestvo prejelo zahtevek podjetja Pytech Chemicals GMbH v zvezi z aktivno snovjo gama-cihalotrin. Komisija je z Odločbo 2004/686/ES (3) potrdila, da je dokumentacija popolna ter da načeloma vsebuje zahtevane podatke in informacije iz prilog II in III k Direktivi 91/414/EGS.
(3)
Treba je bilo potrditi popolnost dokumentacije, da se omogoči njena podrobna proučitev in da se državam članicam omogoči izdaja začasnih registracij za največ tri leta za fitofarmacevtska sredstva, ki vsebujejo zadevni aktivni snovi, ob izpolnjevanju pogojev iz člena 8(1) Direktive 91/414/EGS in zlasti pogoja v zvezi s podrobno oceno aktivnih snovi in fitofarmacevtskih sredstev glede na zahteve iz navedene direktive.
(4)
Za ti aktivni snovi je bil ocenjen vpliv na zdravje ljudi in okolje v skladu z določbami člena 6(2) in (4) Direktive 91/414/EGS za uporabe, ki so jih predlagali vlagatelji. Država članica poročevalka je Komisiji 15. aprila 2008 in 25. januarja 2008 predložila osnutka poročil o oceni za metaflumizon oziroma za gama-cihalotrin.
(5)
Potem ko je država članica poročevalka predložila osnutka poročil o oceni, je bilo v obeh primerih ugotovljeno, da je treba od vlagateljev zahtevati dodatne informacije, ki jih mora država članica poročevalka pregledati in o njih predložiti oceno. Zato pregled dokumentacij še vedno poteka, ocenjevanja pa ne bo mogoče zaključiti pred iztekom triletnega obdobja iz prvega podstavka člena 8(1) Direktive 91/414/EGS.
(6)
Ker pri ocenjevanju še ni bil ugotovljen nikakršen razlog za neposredno zaskrbljenost, je treba državam članicam v skladu z določbami člena 8 Direktive 91/414/EGS omogočiti podaljšanje začasnih registracij, odobrenih za fitofarmacevtska sredstva, ki vsebujejo zadevno aktivno snov, za obdobje 24 mesecev, da se omogoči nadaljevanje pregleda dokumentacij. Pričakuje se, da bo postopek ocenjevanja in odločanja o morebitni vključitvi metaflumizona in gama-cihalotrina v Prilogo I zaključen v 24 mesecih.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice lahko podaljšajo začasne registracije fitofarmacevtskih sredstev, ki vsebujejo metaflumizon in gama-cihalotrin, za največ 24 mesecev od datuma sprejetja te odločbe.
Člen 2
Ta odločba je naslovljena na države članice.
V Bruslju, 30. novembra 2009

Labels: 0
3
6